1.INTRODUZZJONI

L-iskart li joriġina mill-industriji tal-qtugħ mill-barrieri u tat-tħaffir fil-minjieri jikkostitwixxi proporzjon kbir ħafna tal-volum totali tal-iskart prodott fl-Unjoni Ewropea (madwar 30 % fl-2012, ara t-tabella annessa ma’ dan ir-rapport). L-immaniġġjar ħażin ta’ dan l-iskart jista’ jkollu effetti detrimentali fuq is-saħħa tal-bniedem u l-ambjent u jista’ jwassal għal inċidenti serji.

Id-Direttiva 2006/21/KE dwar l-immaniġġjar ta’ skart mill-industriji ta’ estrazzjoni (minn hawn ’il quddiem “id-Direttiva”) għandha l-għan li tipprevjeni jew tnaqqas kemm jista’ jkun kwalunkwe effetti avversi fuq l-ambjent, b’mod partikolari fuq l-ilma, l-arja, il-ħamrija, il-fawna u l-flora u l-pajsaġġ, u kwalunkwe riskju li jirriżulta għas-saħħa tal-bniedem, li jkun riżultat tal-immaniġġjar tal-iskart mill-industriji ta’ estrazzjoni. Id-Direttiva tkopri l-immaniġġjar tal-iskart li jirriżulta direttament mill-ipprospettar, l-estrazzjoni, it-trattament u l-ħżin ta’ riżorsi minerali u mill-qtugħ mill-barrieri.

Waqt iż-żewġ perjodi konsekuttivi koperti minn dan ir-rapport (l-1 ta’ Mejju 2008 sat-30 ta’ April 2011 u l-1 ta’ Mejju 2011 sat-30 ta’ April 2014), l-Istati Membri kienu meħtieġa jdaħħlu fis-seħħ u jimplimentaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Id-Direttiva kellha tiġi trasposta sal-1 Mejju 2008. Il-valutazzjoni tal-Kummissjoni tal-miżuri ta’ traspożizzjoni żvelat bosta każijiet fejn id-Direttiva kienet ġiet trasposta b’mod skorrett jew parzjalment biss. Il-Kummissjoni fetħet tnejn u għoxrin inkjesta formali. Attwalment hemm erba’ proċedimenti legali miftuħin relatati man-nuqqas ta’ konformità.

Skont l-Artikolu 22 tad-Direttiva, il-Kummissjoni adottat deċiżjonijiet li jipprovdu gwida dwar ċerti aspetti tad-Direttiva jew l-interpretazzjoni tagħhom, jew ikomplu jelaboraw l-aspetti tekniċi. L-iżvilupp tal-linji gwida tekniċi għall-ispezzjonijiet għad irid jitlesta.

Bl-istess mod, il-Kummissjoni u l-Kumitat Ewropew għall-Istandardizzazzjoni (CEN) żviluppaw metodi standardizzati ta’ kampjunar u ta’ analiżi, b’mod partikolari b’referenza għall-Artikolu 22(2) tad-Direttiva.

Il-Kummissjoni adottat is-sommarju tar-DReference Document on Best Available Techniques for the Management of Tailings and Waste-Rock in Mining Activities(id-Dokument ta’ Referenza dwar l-Aħjar Tekniki Disponibbli għall-Immaniġġjar ta’ Rmied tat-Tlissija u Skart tal-Blat fl-Attivitajiet ta’ Tħaffir fil-Minjieri) fl-2008.

2.RAPPORTAR U VALUTAZZJONI

Skont l-Artikolu 18(1), l-Istati Membri huma meħtieġa jipprovdu lill-Kummissjoni b’rapport kull tliet snin, abbażi ta’ kwestjonarju, dwar l-implimentazzjoni tad-Direttiva. L-Artikolu 18(1) jeħtieġ ukoll li l-Kummissjoni tippubblika rapport dwar l-implimentazzjoni tad-Direttiva abbażi tar-rapporti ppreżentati mill-Istati Membri.

Dan ir-rapport ikopri l-ewwel żewġ perjodi ta’ rapportar, mill-1 ta’ Mejju 2008 sat-30 ta’ April 2011 u mill-1 ta’ Mejju 2011 sat-30 ta’ April 2014.

Skont l-Artikolu 18(2), l-Istati Membri huma meħtieġa wkoll jippreżentaw, fuq bażi annwali, informazzjoni dwar kwalunkwe avveniment irrapportat mill-operaturi li aktarx jaffettwa l-istabbiltà tal-faċilitajiet tal-iskart, u dwar kwalunkwe effett ambjentali avvers sinifikanti żvelat mill-proċeduri ta’ kontroll u monitoraġġ imwetttqa fil-faċilitajiet tal-iskart. Skont l-Artikolu 7(5), l-informazzjoni inkluża fil-permessi mogħtija skont id-Direttiva għandha tkun disponibbli wkoll għall-awtoritajiet nazzjonali kompetenti u tal-istatistika tal-UE meta tintalab għal finijiet ta’ statistika.

Il-valutazzjoni tal-informazzjoni pprovduta mill-Istati Membri għall-ewwel perjodu ta’ rapportar enfasizzat il-limitazzjonijiet tas-sistema ta’ rapportar attwali ta’ tliet snin, li tiffoka fuq l-adozzjoni mill-Istati Membri ta’ miżuri li jippermettu l-implimentazzjoni tad-dispożizzjonijiet stabbiliti fid-Direttiva. L-informazzjoni pprovduta fir-rapporti tal-Istati Membri ma ppermettietx lill-Kummissjoni tivvaluta l-implimentazzjoni fil-prattika ta’ dawn il-miżuri.

Biex tinkiseb stampa aktar kompluta, minbarra r-rapporti nazzjonali ġew ikkonsultati wkoll sorsi addizzjonali ta’ informazzjoni. Dawn kienu jinkludu, b’mod partikolari, l-informazzjoni disponibbli għall-Kummissjoni dwar miżuri li għandhom jittieħdu wara inċidenti jew kważi inċidenti, u informazzjoni minn sorsi ġeneriċi oħrajn, bħal proġetti ta’ riċerka u siti web tal-aġenziji nazzjonali.

Il-Kummissjoni użat is-servizzi ta’ konsulenti indipendenti biex jgħinuha fir-reviżjoni tal-informazzjoni disponibbli.

Ir-rapporti riċevuti mill-Istati Membri għaż-żewġ perjodi ta’ rapportar ġew ivvalutati, l-ewwel, għall-kompletezza u, it-tieni, biex jiġi aċċertat jekk il-miżuri deskritti fir-rapporti jikkostitwixxux grupp komprensiv ta’ miżuri, mingħajr ma tiġi preġudikata l-konformità ta’ dawn il-miżuri mad-Direttiva jew l-implimentazzjoni effettiva tagħhom.

3.RAPPORTAR DWAR L-IMPLIMENTAZZJONI TAD-DIRETTIVA FL-ISTATI MEMBRI

3.1.Faċilitajiet tal-Kategorija A: dispożizzjonijiet ewlenin

Fid-dawl tal-fatt li frazzjon biss mill-iskart tal-estrazzjoni ġġenerat fl-UE jikkostitwixxi riskju għall-ambjent jew għas-saħħa tal-bniedem, id-Direttiva tipprevedi sistema ta’ obbligi differenzjati għall-immaniġġjar ta’ dan l-iskart u għall-proċeduri ta’ awtorizzazzjoni għall-faċilitajiet.

Id-Direttiva tapplika obbligi aktar stretti għall-faċilitajiet fejn jeżisti riskju akbar ta’ impatt fuq l-ambjent u s-saħħa tal-bniedem fl-eventwalità ta’ inċident. Dawn huma magħrufa bħala faċilitajiet tal-Kategorija A. Ħdax-il Stat Membru rraportaw li ma għandhom l-ebda faċilità tal-Kategorija A fi ħdan il-fruntieri nazzjonali tagħhom.